訪道安陵遇蓋還爲余造真籙臨別留贈
作者：李白
朝代：唐

paragraphs: 清水見白石，仙人識青童。
安陵蓋夫子，十歲與天通。
懸河與微言，談論安可窮。
能令二千石，撫背驚神聰。
揮毫贈新詩，高價掩山東。
至今平原客，感激慕清風。
學道北海仙，傳書蘂珠宮。
丹田了玉闕，白日思雲空。
爲我草真籙，天人慙妙工。
七元洞豁落，八角輝星虹。
三災蕩璿璣，蛟龍翼微躬。
舉手謝天地，虛無齊始終。
黃金滿高堂，荅荷難克充。
下笑世上士，沈魂北羅酆。
昔日萬乘墳，今成一科蓬。
贈言若可重，實此輕華嵩。